**RELACION**

**PËR**

**PROJEKTLIGJIN**

**“PËR**

 **DEKORATAT NË REPUBLIKËN E SHQIPËRISË”**

**I. QËLLIMI I PROJEKTAKTIT DHE OBJEKTIVAT QË SYNOHEN** **TË ARRIHEN**

Projektligji “Për dekoratat në Republikën e Shqipërisë” ka për qëllim krijimin dhe organizimin e sistemit të dekoratave në Republikën e Shqipërisë. Ato jepen si shenjë mirënjohjeje ndaj shtetasve shqiptarë apo të huaj për kontributin e dhënë dhe meritat e shquara apo të veçanta, civile ose ushtarake, ndaj shtetit dhe kombit shqiptar.

Aktualisht, sistemi i dekoratave gjen rregullim në ligjin nr. 112/2013, “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, të ndryshuar me ligjin nr. 10/2015, datë 19.2.2015. Ky ligj, sikurse përcaktohet që në emërtimin e tij, përcakton rregulla edhe për titujt e nderit, procedurën e dhënies së tyre, autoritetet përgjegjëse për dhënien e tyre, llojet e titujve të nderit e të tjerë.

Ndërkohë, në projektligjin në fjalë është vlerësuar përcaktimi i rregullave për sistemin e dekoratave në Republikën e Shqipërisë dhe rregullimi me ligj tjetër të veçantë të titujve të nderit, duke mbajtur në konsideratë rregullimet ligjore të kësaj fushe të vendeve evropiane, kryesisht modelin italian dhe francez. Vlen të theksohet këtu se, duke u mbështetur në këto modele, sistemimi i ri i rikthehet edhe traditës shtetërore shqiptare të kësaj fushe të periudhës 1914-1944, që ka qenë një nga qëllimet thelbësore të tij.

Gjithashtu, synohet rregullimi në këtë projektligj edhe i dekoratave që u jepet personelit të Forcave të Armatosura të Republikës së Shqipërisë si dhe ushtarakëve të huaj, sipas rastit, çështje të cilat aktualisht gjejnë rregullim në ligjin nr. ligjin nr. 9/2015 “Për medaljet në Forcat e Armatosura të Republikës së Shqipërisë” dhe aktet nënligjore në zbatim të tij.

Në këtë drejtim, kemi të bëjmë edhe me një riorganizim ligjor të rregullimeve që lidhen me sistemin e dekoratave që synon konsolidimin e legjislacionit në fushën e dekoratave në Republikën e Shqipërisë, duke i shërbyer edhe koherencës së përcaktimeve ligjore.

Referuar në sa më sipër, në kushtet edhe kur projektligji në fjalë përmban risi në mënyrën e dhënies së dekoratave, përcaktimin e llojeve të tyre si dhe autoriteteve përgjegjëse për shqyrtimin dhe dhënien e dekoratave, është vlerësuar hartimi i një projektligji të ri, i cili shfuqizon ligjin nr. 112/2013 “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, i ndryshuar, ligji nr.9/2015 “Për medaljet në Forcat e Armatosura të Republikës së Shqipërisë”, si dhe aktet e tjera ligjore dhe nënligjore që bien në kundërshtim me këtë projektligj.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA** **POLITIKE**

Ky projektvendim nuk është parashikuar në programin analitik të përgjithshëm të projektakteve të miratuar me vendimin nr. 850, datë 29.12.2021 të Këshillit të Ministrave “Për miratimin e programit të përgjithshëm analitik të projektakteve që do të paraqiten për shqyrtim në Këshillin e Ministrave gjatë 2022”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektligji në fjalë ka si objekt përcaktimin e llojeve të dekoratave që jepen në Republikën e Shqipërisë, si dhe rregullave, procedurave dhe kritereve për propozimin, shqyrtimin dhe dhënien e tyre nga autoritetet përgjegjëse dhe mbajtjen e tyre publike.

Sikurse është parashtruar edhe më sipër, projektligji paraqet risi (njëkohësisht sic thamë edhe rikthim në traditën shtetërore të dikurshme) në shumë drejtime që lidhen me çështjet e llojeve të dekoratave, autoritetet përgjegjëse për dhënien e tyre si dhe procedura që ndiqet për dhënien e tyre, në raport me ligjin nr. 112/2013, “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, të ndryshuar (ligji nr. 112/2013).

Konkretisht, ligji nr. 112/2013 nuk ka pasur të përcaktuar në mënyrë të qartë subjektet të cilëve u jepen dekoratave sipas kushteve dhe kritereve ligjore, duke përmendur vetëm termat “personalitete shqiptare” apo personalitete të huaja”. Në projektligj janë përcaktuar subjektet përfitues, të cilët mund të jenë shtetasit shqiptarë ose të huaj, personat juridikë, privatë ose publikë, forcat, shërbimet ose njësitë ushtarake, si dhe shërbimet ose njësitë përgjegjëse për rendin dhe sigurinë publike.

Sa i takon llojeve të dekoratave, në projektligj i është kushtuar rëndësi e veçantë ndarjes dhe zbërthimit specifik të secilit prej tyre, duke përcaktuar qartësisht kriteret që duhet të përmbushen nga subjektet për përfitimin e tyre, përbërjen e dekoratave dhe rregullat për dhënien e tyre, në dallim nga ligji nr. 112/2013 i cili ndalet vetëm në përkufizimin e tyre, pa u ndalur në përcaktimin e rregullave materiale në lidhje me dhënien e tyre.

Sa i takon autoriteteve përgjegjëse për dhënien e tyre, në dallim nga ligji nr. 112/2013 i cili përcakton në këtë cilësi Presidentin e Republikës, Kuvendin, Kryeministrin, ministrin përgjegjës për rendin dhe sigurinë publike si dhe ministrat e tjerë, në projektligj parashikohet dhënia e dekoratave nga Presidenti i Republikës nëpërmjet dekretit, si dhe nga Kryeministri, ministri përgjegjës për Forcat e Armatosura të Republikës së Shqipërisë, ministri përgjegjës për rendin dhe sigurinë publike, me urdhër.

Me qëllim shmangien e abuzimeve në ushtrimin e funksionit të dhënies së dekoratave sipas ligjit, në projektligj parashikohet edhe numri vjetor i dekorimeve, që mund të jepen për secilën shkallë të urdhrave. Ndërkohë, për medaljet është parashikuar se numri vjetor i tyre është i pakufizuar, me përjashtim të rasteve kur vetë projektligji parashikon ndryshe.

Ligji nr. 112/2013, ka qenë jo i plotë në drejtim të rregullimit të rasteve kur u hiqet dekoratave subjekteve që e kanë marrë atë sipas ligjit. Në projektligjin e ri janë përcaktuar këto raste në mënyrë shteruese, të cilat përmbajnë rrethana të atilla që e bëjnë të pamundur objektivisht mbajtjen e dekoratës, referuar edhe qëllimit për të cilin jepet.

Në dallim nga ligji nr. 112/2013, i cili parashikonte krijimin e komisioneve këshillimore pranë çdo autoriteti për dhënien e dekoratave, i cili jep mendimin e tij për dhënien e dekoratës, duke verifikuar nëse akti i propozimit përmban të gjitha elementët e kërkuara nga ligji, dhe më pas vendimmarrja për miratimin ose jo të propozimit i takon autoritetit përgjegjës për dhënien e saj, projektligji i ri parashikon ngritjen e një organi në nivel qendror që financohet nga buxheti i shtetit dhe burime të tjera të ligjshme, konkretisht të Kancelarisë së Urdhrave dhe Medaljeve, e cila ka në përbërje dy organe drejtuese: Kancelarin dhe Kolegjin e Urdhrave dhe Medaljeve. Ky i fundit ka në kompetencë të tij verifikimin e meritave dhe cilësive morale të subjekteve që propozohen për dekorim në Republikën e Shqipërisë, përmes shqyrtimit të të gjitha dosjeve të kandidaturave për dekorim që përcillen nga autoritetet propozuese përkatëse, duke përfshirë edhe rastet kur nisma për dhënien e dekoratës ndërmerret kryesisht nga autoriteti përgjegjës për dhënien e tyre.

Shqyrtimi i të gjitha dosjeve të kandidaturave të propozuara për dekorim nga Kancelaria e Urdhrave dhe Medaljeve, sipas procedurës që gjen rregullim në këtë projektligj, i shërben unifikimit dhe konsolidimit të praktikës që ndiqet për dhënien e dekoratave, sa i takon verifikimit të kritereve dhe elementëve ligjore, meritave dhe cilësive morale të kandidaturave të propozuara për dekorim, si dhe shmangies së abuzimit në dhënien e dekoratave nga autoritetet përgjegjëse pa vlerësuar objektivisht kontributin e dhënë apo meritokracinë, duke filluar që nga krijimi i komisioneve këshillimore pranë tyre me përbërje shumice nga punonjës nën varësinë e tyre.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E** **NDËRKOMBËTAR**

Projektligji propozohet nga Këshilli i Ministrave për shqyrtim dhe miratim në Kuvend, në mbështetje të neneve 78 dhe 83, pika 1, të Kushtetutës.

**V. VLERËSIMI I SHKALLËS SË PËRAFRIMIT ME *ACQUIS* TË BE-SË ( PËR PROJEKTAKTET NORMATIVE)**

Projektligji nuk synon përafrimin e legjislacionit me *acquis* të BE-së, andaj nuk ka vlerësim të shkallës së përafrimit me legjislacionin e BE-së.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Ky projektligj përmban në total **41 (dyzet e një) nene**, të organizuar në **6 (gjashtë) krerë**, për të cilat parashtrojmë në mënyrë të përmbledhur përmbajtjen e tyre si më poshtë.

**Kreu I (nenet 1-3)**, përmbajnë rregulla të përgjithshme të këtij projektligji, që lidhen me objektin, qëllimin e projektligjit si dhe parimet e përgjithshme mbi bazën e të cilave ushtrohet funksioni i dhënies së dekoratave në Republikën e Shqipërisë.

**Kreu II (nenet 4-19)** përmban parashikime të hollësishme mbi sistemin e dekoratave. Në këtë kre janë përcaktuar subjektet që mund të marrin dekorata si dhe llojet e këtyre të fundit. Konkretisht, dekoratat që parashikohen në këtë ligj mund t’i jepen çdo shtetasi, shqiptar ose të huaj, personi juridik, privat ose publik, forcës, shërbimit ose njësisë ushtarake, si dhe shërbimeve ose njësive përgjegjëse për rendin dhe sigurinë publike.

Dekoratat në Republikën e Shqipërisë, ndahen në urdhra dhe medalje, si vijon:

a) Urdhri Suprem i Shqiponjës;

b) Urdhri i Skënderbeut;

c) Urdhri i Lisit Akademik;

ç) Medalja e Meritës Ushtarake;

d) Medalja e Meritës Civile;

dh) Medalja Nënë Tereza;

e) Medalja Pishtar i Demokracisë;

ë) Medalja e Mirënjohjes Publike;

f) Medaljet përkujtimore ushtarake dhe civile;

g) Medalja e Shërbimit Ushtarak.

gj) Medalja e Shërbimit të Rendit Publik.

Në emërtimin e dekoratave, ligji përpiqet të jetëzojë parimin e kontinuitetit të shtetit shqiptar, ndërsa në shkallët e ndarjes së tyre dhe në terminologjinë e përdorur, ligji synon thelbësisht të kryejë unifikimin e tyre me sistemet paralele të vendeve evripiane.

Sa i takon autoriteteve përgjegjëse për dhënien e tyre, neni 6 i projektligjit ka parashikuar dhënien e tyre nga:

a) Presidenti i Republikës, me dekret;

b) Kryeministri, me urdhër;

c) në rastin e medaljeve përkujtimore ushtarake dhe civile, Kryeministri ose ministri përgjegjës për krijimin e saj, me urdhër;

ç) ministri përgjegjës për Forcat e Armatosura të Republikës së Shqipërisë, me urdhër;

d) ministri përgjegjës për rendin dhe sigurinë publike, me urdhër.

Në nenet vijuese janë zbërthyer llojet e dekoratave të përmendura më sipër, duke përcaktuar shkallët e tyre në rend zbritës, subjektet përfitues të mundshëm të tyre, subjektet mbajtës për shkak të funksioneve të tyre, numri i rasteve të dhënies së tyre për të njëjtën shkallë, si dhe kriteret për përfitimin e tyre.

**Kreu III (nenet 20-23)** përmban rregulla për dhënien dhe heqjen e dekoratave në Republikën e Shqipërisë.

Konkretisht, në nenin 20 parashikohen rregulla mbi dekorimin me një prej Urdhrave, e cila si rregull fillon nga shkalla më e ulët e urdhrit. Subjekteve mund t’i jepet çdo shkallë e një urdhri, duke u bazuar në rëndësinë e meritave dhe kontributeve të tij. Subjektet mund të marrin një shkallë më të lartë të një urdhri vetëm për shkak të një merite të re dhe kontributi të posaçëm të ndryshëm nga ai që ka movituar dekorimin fillestar. Mbajtësit e dekoratës të një Urdhri të cilët marrin një shkallë më të lartë të dekoratës, zëvendësojnë dekoratën e shkallës më të ulët me atë të shkallës më të lartë që u është dorëzuar. Nga ana tjetër, dekorimi me njërën prej medaljeve mund të fillojë nga cilado shkallë dhe mund të kryhet më shumë se një herë për të njëjtën shkallë në varësi të aktit të kryer, me përjashtim të rasteve kur ky projektligj parashikon ndryshe.

Sa i takon dhënies së dekoratave gjatë qenies gjallë apo edhe pas vdekjes në projektligj përcaktohet se dekorimi në njërin prej Urdhrave që parashikohen në këtë projektligj, si rregull, bëhet vetëm kur subjekti është i gjallë. Përjashtimisht, dekorimi në njërin prej urdhrave mund të bëhet edhe menjëherë pas vdekjes. Medalja e Meritës Ushtarake dhe Medalja e Meritës Civile, si rregull, jepen vetëm kur subjekti është i gjallë. Përjashtimisht, medalja e Meritës Ushtarake dhe medalja e Meritës Civile mund të jepen edhe menjëherë pas vdekjes, vetëm për akte të jashtëzakonshme trimërie, guximi, vetëmohimi dhe sakrifice në interesin e përgjithshëm të shoqërisë, që kanë shkaktuar humbjen e jetës së personit.

Në rast se dekorohet një person juridik ose një subjekti tjetër, dekorimi në njërin prej urdhrave ose me medalje mund të bëhet vetëm kur personi juridik ose subjekti nuk ka mbaruar ose nuk ka pushuar veprimtarinë e tij.

Në nenin 22 të projektligjit parashikohet numri vjetor i dekorimeve sa i takon urdhrave. Presidenti i Republikës, në cilësinë e Kryetarit të Urdhrit, mund të dekorojë kryesisht, çdo vit, pa propozim paraprak të autoriteteve përkatëse, deri në 10% të këtij numri vjetor. Në përllogaritjen e plotësimit të këtij numri nuk përfshihen dekorimet e shtetasve të huaj për shkak të funksionit dhe dekorimet kryesisht. Ndërkohë, sa i takon medaljeve, numri është i pakufizuar.

Në nenin 23 përcaktohen rastet e heqjes së dekoratave nga autoritetet përgjegjëse.

**Kreu IV (nenet 24-31)** përmban rregulla mbi çështje të organizimit dhe të funksionimit të Kancelarisë së Urdhrave dhe Medaljeve, organ i cili ngrihet nëpërmjet këtij projektligji për shqyrtimin e dosjeve të kandidaturave të paraqitura për dekorim dhe verifikimin e kritereve ligjore të subjekteve për dekorimin e tyre.

Në drejtim të organizimit të këtij institucioni, parashikohet funksionimi në nivel qendror me dy organe drejtuese, Kancelari dhe Kolegji i Urdhrave dhe Medaljeve. Kolegji i Urdhrave përbëhet nga nëntë anëtarë dhe kryesohet nga Kancelari.

Kompetencat e Kancelarisë konsistojnë kryesisht në vlerësimin e përmbushjes së kritereve formale dhe materiale të propozimeve për dekorim të përcjella nga autoritetet përkatëse, nëpërmjet shqyrtimit të dosjeve të kandidaturave për dekorim, të përcjella nga autoritetet përkatëse; dhënies së mendimit për dekorimet e shtetasve të huaj, dekorimet e shtetasve shqiptarë nga shtete të tjera, mbajtjen publike nga shtetas shqiptarë, brenda territorit të Republikës së Shqipërisë, të dekoratave të huaj dhe reciprocitetin e shkëmbimit të dekoratave për arsye ceremoniale; mbikëqyrjen e konceptimit, prodhimit dhe përputhshmërisë së dekoratave me specifikimet përkatëse të caktuara me vendim të Këshillit të Ministrave si dhe të përgatitjes së certifikatave dhe letrave njoftuese për dorëzimin e dekoratave, me specifikimet përkatëse të caktuara me vendim të Këshillit të Ministrave.

**Kreu V (nenet 32-37)** përmban rregulla mbi procedurën që ndiqet për dhënien e dekoratave, duke nisur që nga përcaktimi i subjekteve që kanë të drejtën e propozimit për dhënien e tyre, dërgimi i propozimit nga këto subjekte pranë Kancelarisë, duke përcaktuar edhe elementët që duhet të përmbajë akti i propozimit, shqyrtimi i propozimit nga kancelaria duke verifikuar elementët formalë dhe më pas nga Kolegji i cili merr vendim në lidhje me dosjen. Vendimi i njoftohet autoritetit përgjegjës për dhënien e dekoratës brenda një afati të arsyeshëm, sipas çështjes konkrete, por në çdo rast, brenda afateve të përcaktuara në Kodin e Procedurës Administrative. Kancelari i njofton vendimin e Kolegjit të Urdhrave dhe Medaljeve edhe autoritetit propozues. Konkretisht, pas shqyrtimit të dosjes së propozimit për dekorim, Kolegji i Urdhrave dhe Medaljeve vendos miratimin ose refuzimin e propozimit.

Ky kre përmban rregulla edhe në lidhje me zhvillimin e ceremonisë së dekorimit, e cila mund të jetë publike ose jopublike, sipas vlerësimit të autoritetit përgjegjës për dhënien e tyre. Ceremonia e dhënies së dekoratës organizohet, si rregull, brenda 30 (tridhjetë) ditëve nga miratimi i saj nga autoriteti përgjegjës për dhënien e dekoratës ose në ditën e përcaktuara në pikën 3 dhe 4 të këtij neni. Për shkaqe të arsyeshme, ceremonia e dhënies së dekoratës mund të bëhet brenda një afati tjetër të arsyeshëm, sipas rrethanave të çështjes konkrete.

Gjithashtu, ky kre parashikon rregulla për dekoratat e huaja që u janë dhënë shtetasve shqiptarë, të cilët duhet të përcjellin pranë Protokollit të Shtetit informacionin e plotë rreth dekoratës së akorduar, përshkrimin e saj fizik dhe kopje të certifikatës shoqëruese.Protokolli i Shtetit raporton për secilin rast pranë Kolegjit të Urdhrave dhe Medaljeve të Kancelarisë.

**Kreu VI (nenet 38-41)** përmban parashikime që lidhen me nxjerrjen e akteve nënligjore në zbatim të këtij ligji, shfuqizimin e ligjit nr. 112/2013 dhe ligjit nr. 9/2015, si dhe akteve të tjera ligjore e nënligjore që bien ndesh me këtë ligj në momentin e ngritjes dhe funksionimit të Kancelarisë sipas këtij projektligji, rregullimin e regjimit kalimtar, si dhe hyrjen në fuqi të këtij projektligji.

**VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Institucionet që ngarkohen me zbatimin e këtij projektligji janë të gjitha organet ligjzbatuese, kompetencat e të cilave lidhen apo kanë të bëjnë me dhënien e dekoratave sipas këtij ligji.

**VIII.** **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga Departamenti Rregullator në Kryeministri.

Bazuar në nenin 24, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, në Kreun IV, të Rregullores së Këshillit të Ministrave, miratuar me vendimin nr. 584, datë 28.8.2003, të Këshillit të Ministrave, të ndryshuar, projektligji do t’i përcillet për mendim palëve të interesuara.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji ka efekt në buxhetin e shtetit, që vjen si pasojë e krijimit të një organi të ri (Kancelaria së Urdhrave dhe Medaljeve). Ky efekt i përafërt, për një numër prej 10 nëpunësish, parashikohet të jetë i ndarë në zërat buxhetorë të mëposhtëm:

Paga dhe sigurime shoqërore për një vit, në vlerën rreth 13.500.000 lekë;

Investime, në vlerën rreth 3.900.000 lekë;

Shpenzime etj, në vlerën prej 24.000.000 lekë.

Në aspekt të krijimit dhe prodhimit të dekoratave, projektligji nuk parashikohet të ketë efekte financiare shtesë, duke patur parasysh se fondet për këtë qëllim janë të përfshira në buxhetin që është miratuar në kuadër të ligjit 112/2013 “Për dekoratat, titujt e nderit, medaljet dhe titujt vendorë të nderit në Republikën e Shqipërisë”, i ndryshuar dhe të ligjit 9/2015 “Për medaljet në Forcat e Armatosura të Republikës së Shqipërisë”.

**KRYEMINISTRI**

**EDI RAMA**